Skoolhoof glo deur ryloper doodgeskietArgieffoto ŉ 23-jarige man is in hegtenis geneem in verband met die moord op ŉ KwaZulu-Natalse skoolhoof. Kol. Thembeka Mbele, polisiewoordvoerder, het gesê die verdagte is Maandag omstreeks 10:00 deur speurders van die Eshowe-polisie in hegtenis geneem in verband met die moord op die plaaslike skoolhoof, Busisiwe Nzuza (44), op 2 Januarie. “Die slagoffer het die oggend ŉ rygeleentheid aan ŉ ryloper van Empangeni na Eshowe aangebied. Terwyl hulle op pad was na die eindbestemming het die ryloper naby Nkwalini glo ŉ vuurwapen uitgepluk en op die skoolhoof se voertuig aangedring,” het Mbele gesê. Die ryloper het Nzuza na bewering in die kop geskiet voor hy te voet gevlug het. Nzuza is op slag dood. Die Eshowe-polisie het sake van moord en poging tot kaping aanhangig gemaak wat tot die inhegtenisneming gelei het. Die verdagte moet Donderdag in die Eshowe-landdroshof verskyn.